Budyšin (SN/CoR). Ze zjawnym politiskim stejišćom skónči so wčera třidnjowska mjezynarodna konferenca Syće młodych akademikarjow-sorabistow w Budyskim Serbskim instituće. Pod hesłom „Plakat AfD znjewužiwa serbsku kulturu“ kritizuje sorabistiski dorost aktualnu kampanju AfD „Zwěr sej, Němska“. Tam je na jednym z plakatow widźeć žona w delnjoserbskej drasće. „Wona a serbske symbole so instrumentalizuja za to, zo by so Němska pokazała jako kraj, kotryž ma so zawrěć přećiwo kulturnym wliwam přez zapućowarjow. Wuprajamy so jasnje přećiwo znjewužiwanju serbskeje kultury za propagandu nacionalistiskeje, swětej zawrjeneje Němskeje, kotraž runje Serbam njemóže być z ‚alternatiwu‘“, rěka we wot Roberta Lorenca, dr. Theresy Jacobsoweje a Juliana Nyče w mjenje akademikarjow sorabistow podpisanej zdźělence. Mjeztym je so Lipšćanske towarstwo Sorabija na Facebooku ze stejišćom solidarizowało a Domowina je stejišćo w samsnym mediumje wozjewiła.
W časach, hdyž su pěstowarske městna dźeń a požadaniše a někotražkuli młoda mać za móžnosću pyta, swoje dźěćo derje zastarane měć, su dnjowe maćerje posledni wućek a pomoc.
Jaseńca (JK/SN). Před dobrymi dźesać lětami je so Gabriela Měrćinkowa rozsudźiła, stać so z kubłarku. Jako dnjowna mać chcyše pomhać, dźěći w předšulskej starobje derje zastarać a staršim kaž tež přećeženym zjawnym pěstowarnjam zmóžnić, swoje winowatosće spjelnić. Wobžarowała Jasčanka swój rozsud ani wokomik njeje, byrnjež so swójbni tehdy na wosebite wobstejnosće hakle zwučić měli. Minjeny lětdźesatk je wona 37 dźěći na puć do zakładneje šule přihotowała. Wšědnje zastaruje pjeć pjerachow a skići jim runje tajke wuměnjenja kaž zjawna pěstowarnja.
Na jubilejny swjedźeń minjeny pjatk přichwatachu starši dźěći, kotrež Měrćinkowa wokomiknje hlada, ale tež ći, kotřiž su swojich najmjeńšich w dobrymaj rukomaj zamołwiteje a dobreje kubłarki derje zastaranych wědźeli.
Budyšin (SN/MiR). Rěčne skupiny k wuwučowanja po koncepciji 2plus maja so přichodnje hinak zestajeć. Wolóžić ma so z tym organizacija wučby serbšćiny na potrjechenych kubłanišćach. Na to su so wčera koordinatorki na 2plus-šulach ze zastupjerjemi Sakskeho statneho ministerstwa za kultus, Sakskeho kubłanskeho instituta (SBI) a Serbskeho šulskeho towarstwa dojednali. Přičina změny je, zo „dotalne postupowanje, skupiny po swójbnym pochadźe šulerjow zestajeć, hižo aktualnym potrjebam njewotpowěduje“, zwěsći zamołwity za serbske naležnosće w regionalnym zarjedźe Sakskeje kubłanskeje agentury Budyšin (SBAB) Bosćij Handrik.
Budyšin (SN/mwe) Na zwjazkowym wubědźowanju „Młodźina hudźi“ je sej Matteo Hórnik z Měrkowa w finalu swjatki w Paderbornje w skupinje 1. městno wubědźił. Hromadźe z Johannu Schneegans ze Sandershausena (blokfleta) a Arnoldom Maklezovom z Hachenburga (akordeon) hraješe 13lětny Serb na klasiskej gitarje. Wot lońšeho septembra je Matteo šuler Weimarskeho hudźbneho gymnazija Belvedere a chodźi tam do 7. lětnika.
Z wusahowacym wukonom je tohorunja 16lětna šulerka Wojerowskeje hudźbneje šule Sarah Claudia Müller z Njedźichowa na 54. zwjazkowym finalu jedne z prěnich městnow dobyła. Hižo loni wobsadźi młoda spěwarka z Lukašom Čórlichom z Kulowa w dueće na wubědźowanju 2. městno. Mjez mytowanymi w Paderbornje bě tež dalši młody Serb. Tak wubědźi sej Dawid Wowčer z Radworja – šuler 10. lětnika Serbskeho gymnazija Budyšin – z dalšimaj instrumentalistomaj na pozawnje třeće myto. Cyłkownje bě so na zarjadowanju 2 700 holcow a hólcow z cyłeje Němskeje wobdźěliło.
Zhorjelc (AK/SN). Nalětnje spěwy klinča po domje w Zhorjelcu-Klingewaldźe. Tam wotměwa so 6. fachowy dźeń kulturne kubłanje. Na jednej z dźěłarničkow pokazuje kubłarkam a wučerkam spěwarka a spěwna pedagogowka Tanja Donatec z Budyšina, kak ma so spěwanje prawje zwučować. Wona formuje swoju hubu kaž ryba. To njeje muskulatura šije hižo tak kruta. „Podaš-li so do swěta spěwa a začuwaš-li, što spěwaš, móže ći to pomhać wobmyslenja přewinyć“, měni nawodnica dźěłarnički. Krok po kroku zbliža wona kubłarkam a wučerkam swět spěwa. Wone zwučuja zywać, zdychować, juskać a wokale wurjekować. Krótko na to imitěruja zwěrjata. „Wažne je hubu porjadnje wočinić. Při tym njesmě delnje čelesno napjate być“, Tanja Donatec rozjasnja. Hłuboko z brjucha bjerje wona energiju za spěwanje. „Bjerće so wróćo, njech spěwaja dźěći. Jako pedagoga njetrjebaće stajnje sobu spěwać“, dawa wona pokiw za wšědny dźeń w pěstowarni a zakładnej šuli. Pokazuje dobre dźerženje ćěła a dychanje, štož so na dźěći přenjese. „Holcy a hólcy sej tójšto wothladaja. Spěwać je njeposrědnje z ćěłom zwjazane. Ćěło je naš instrument.
Mjena šulerkow, kotrež wuknu na gymnazijach we Wojerecach abo w Niskej, na dotalnych lisćinach lawreatow Lessingoweho šulerskeho pisanskeho wubědźowanja prawidłownje namakaš.
Lětsa je so jim Hannah Spinde přidružiła. Jako wubědźowanski přinošk je šulerka 10. lětnika Nišćanskeho Friedricha Schleiermacheroweho gymnazija čwělowacu stawiznu wo začućach winy spisała. Hižo nadpismo „Čorne psy“ čitarjej sposrědkuje, zo tu njeńdźe wo zwěrjata, ale wo wony wobraz za zły dušiny staw. Hannah rozprawja wo wólnej smjerći přećelki. Protagonistka čuje so za to zamołwita. Sama hraje z myslu, sej tež žiwjenje wzać. Metafra čornych psow bě šulerku inspirowała, so pjera jimać.
Budyšin (SN/MiR). 19 šulerjow 3. a 4. lětnika Ralbičanskeje, Radworskeje, Chróšćanskeje, Pančičansko-Kukowskeje a Worklečanskeje zakładneje šule su zańdźeny pjatk na sobotu nóc w Budyskim Dźiwadle na hrodźe přebywali. Tam wotmě so lětuša, mjeztym 11. čitanska nóc, kotruž Němsko-Serbske ludowe dźiwadło zhromadnje z Rěčnym centrumom WITAJ wuhotuje. „W běhu jenož dweju dnjow po wozjewjenju, běchu wšitke městna wobsadźene“, rjekny projektowa sobudźěłaćerka RCW Michaela Hrjehorjowa. Po zetkanju při Maćijowej wěži podachu so dźěći do dźiwadła. Tam hrajachu hry k mjezsobnemu zeznaću. Wjerškaj wječora běštej wopyt probow za lěćne dźiwadło a klankodźiwadłowe předstajenje. Nimo toho rozhladowachu so po domje. Při wšěm tym jim zastupjerka intendanta za serbske dźiwadło Madlenka Šołćic někotružkuli rumnosć pokaza, kotraž hewak přihladowarjam přistupna njeje. „Mnozy nawróća so po tymle zarjadowanju ze staršimaj na předstajenja NSLDź, dokelž maja čitanskeho zarjadowanja dla wosebity poměr k dźiwadłu, wšako su sej tu hižo raz zuby rjedźili a spali“, rozłožuje Michaela Hrjehorjowa.
pol_Latn ces_Latn szl_Latn szl_Latn slk_Latn szl_Latn szl_Latn szl_Latn szl_Latn slv_Latn szl_Latn